
	Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»

Διάλεξη του Ιστορικού  

κ. Παναγιώτη Στάθη   
Κλέφτες και αρματολοί: χριστιανοί ένοπλοι
 υπό οθωμανική κυριαρχία
στο Σπίτι της Κύπρου
	[image: image1.jpg]ETAIPEIA MEAETHX EPTOY
TOANNH KATTOAISTPIA



  


Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν την Τετάρτη 27 Ιουνίου 2018, στο Σπίτι της Κύπρου, τη διάλεξη του Ιστορικού κ. Παναγιώτη Στάθη με θέμα: «Κλέφτες και αρματολοί: χριστιανοί ένοπλοι υπό οθωμανική κυριαρχία».
Τους παρευρισκόμενους καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Προλογίζοντας τη διάλεξη, ο Πρόεδρος Δ.Σ. της Εταιρείας Μελέτης Έργου Ιωάννη Καποδίστρια, νομικός, ιστορικός, ερευνητής κ. Ανδρέας Κούκος, αναφέρθηκε στο ερευνητικό και συγγραφικό έργο του ομιλητή.
Όπως σημείωσε ο κ. Στάθης «Οι κλέφτες και οι αρματολοί συνιστούν για την παραδοσιακή εθνική ιστοριογραφία τους εμβληματικούς εκπροσώπους της εθνικής αντίστασης κατά της οθωμανικής κυριαρχίας. Αποτέλεσαν επίσης τη βάση των επαναστατικών στρατευμάτων του Εικοσιένα». Στο πλαίσιο της διάλεξης ο ομιλητής παρουσίασε τις πρακτικές και τις επιδιώξεις των κλεφτών: Τη θέση των αρματολών στο οθωμανικό σύστημα, τη στάση των κλεφτών και των αρματολών απέναντι στην οθωμανική και την χριστιανική κοινοτική εξουσία και τις σχέσεις μεταξύ τους. Αναφέρθηκε στις εξελίξεις που οδήγησαν τελικά κλέφτες και αρματολούς στην επανάσταση. Στην εισήγησή του επιχείρησε να σκιαγραφήσει την ιστορική εξέλιξη των χριστιανών ενόπλων, εστιάζοντας κυρίως στις προεπαναστατικές δεκαετίες, βασιζόμενος στα πορίσματα της σύγχρονης μεταπολιτευτικής ελληνικής ιστοριογραφίας.

Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου. Τη συζήτηση συντόνισε Οικονομολόγος, Γεν. Γραμματέας Δ.Σ. Ε.Μ.Ε.Ι.Κ. κ. Αναστάσης Πάριος.
---------------------------------------------------
Ο Παναγιώτης Γεωργίου Στάθης έχει πτυχίο και μεταπτυχιακό τίτλο ειδίκευσης στη νεότερη ελληνική ιστορία από το Τμήμα Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών. Εκπονεί διδακτορική διατριβή στο Τμήμα Ιστορίας και Αρχαιολογίας του Πανεπιστημίου Κρήτης με θέμα την ιστοριογραφία της ελληνικής επανάστασης του 1821. Έχει εργαστεί στο Ιστορικό Αρχείο της Αγροτικής Τράπεζας της Ελλάδας, στο Ιστορικό Αρχείο του Πανεπιστημίου Κρήτης, στο Τμήμα Σπάνιων Εκδόσεων της Βιβλιοθήκης του Πανεπιστημίου Κρήτης και σε ερευνητικά πανεπιστημιακά προγράμματα. Δίδαξε Νεότερη Ελληνική Ιστορία στη Σχολή Ξεναγών του Ηρακλείου Κρήτης. Τα ερευνητικά του ενδιαφέροντα αφορούν στις θεματικές της ληστείας και του αρματολισμού, της επανάστασης του 1821 και γενικότερα του επαναστατικού φαινομένου, καθώς επίσης και στην ιστορία της ελληνικής ιστοριογραφίας. Σχετικά άρθρα έχει δημοσιεύσει σε επιστημονικά περιοδικά και συλλογικούς τόμους.
28 Ιουνίου 2018 

